Нұрболат Бектүрғанов, М.Қозыбаев атындағы СҚМУ-дің студенті.

Қуаныш сыйлайды

## Әз-Наурыз - жер-дүниенің жаңарған кезі, шығыс халықтары үшін көктемнің күн шуақты мерекесі. Шын мәнінде, қазақ екенімізді сезініп, барымызға сүйсінетін сәт. Жыл басында өкпе-ренішті кешіріп, қарым-қатынасты түзеудің маңызы зор. Бұл мейрамда адамдар бір-біріне қонақ болады. Ағайын арасындағы татулықты нығайтуда Наурыздың пайдасы көл-көсір. Сондай-ақ, бұл күндері мерекелік концерттер ұйымдастырылып, салт-дәстүрлеріміз еске түсіріледі. Бұл мейрам осынысымен құнды.

## Биыл мерекелік бағдарламаның негізгі бөлігі Петропавл қаласында облыстық әкімдік маңындағы кең алаңда қойылмақшы. Қазақстан Конституциясы көшесінің бойына қойылған сәндік-қолданбалы қолөнер шеберлерінің туындылары мен дэкорациялар адамға мерекелік көңіл-күй сыйламай қоймайды. Еңбек ұжымдары қала тұрғындарына тегін палау ұсынып, ұлттық ойын ойнатып, жеңімпаздарға түрлі сыйлықтар таратады.

## Мен облыс орталығында өтетін Наурыз тойынан қалып көрген емеспін. Есіл ауданының тумасы болғандықтан алдымен аудан әкімдігі құрған киіз үйдің қасына барып, жерлестеріммен амандасамын. Дәмді көже ішіп, сары бауырсақ жеп ауқаттанған соң өнерпаздардың концертін тамашалаймын. Иә, олардың орындауындағы дәстүрлі әнде-ріміз қазіргі батыстың әуендерінен мың есе артық. Мен үшін ұлттық құндылықтарымызды көрсететін театрландырылған қойылымның орны да бір бөлек.

**//Солтүстік Қазақстан. - 2018. - 21 наурыз**